
DEL A.
I kognitiv motivasjonsteori legges det vekt på at det er bevisste, rasjonelle valg som styrer våre handlinger. Mennesket har ifølge denne teorien ulike behov for belønning, og en klar forestilling om hvorvidt ens innsats fører til slik belønning (Kaufmann og Kaufmann, 2003). I arbeidslivet vil dette være aktuelt i forhold til motivasjonsarbeid blant arbeidstakere. Teorien bygger på at mennesket blir motivert til å arbeide når det har en forventning om at en er i stand til å få tilfredsstilt sine personlige behov i jobben. I kognitiv motivasjonsteori  kalles dette for forventningsteori. Ved å ta i bruk insentiver, som for eksempel bonuslønn og frynsegoder, vil en ifølge kognitiv motivasjonsteori stimulere til økt innsats. Senere studier har imidlertid vist at det ikke er en slik klar sammenheng mellom økonomisk belønning og kvaliteten på arbeidet. Hva som motiverer den enkelte vil variere. Mange lar seg inspirere av at det er arbeidet i seg selv som er interessant, og ikke nødvendigvis de materielle godene en oppnår (Kaufmann og Kaufmann, 2003). 
I følge Kaufmann og Kaufmann (2003) er det også av betydning hvorvidt en har de nødvendige ferdigheter og evner til å utføre en jobb. En person kan for eksempel være veldig motivert for å få en lederstilling, men det hjelper lite dersom en ikke har de nødvendige kvalifikasjonene en slik stilling krever. 
I målsettingsteori fokuseres det på målets betydning for motivasjon. Det hevdes at ytelsen blir bedre av å sette opp et konkret og spesifikt mål, i stedet for mer ”diffuse” som for eksempel ”gjør så godt du kan”. Stikkord som nevnes som viktige for motivasjon er spesifikke og vanskelige mål (som er akseptert av de ansatte). Konkrete  tilbakemeldinger om resultater av arbeidet er også av betydning, noe som virker korrigerende for atferd og gir forutsetninger for ny læring. Dersom en ansatt for eksempel blir satt til å utføre et arbeid og slike tilbakemeldinger uteblir, kan dette føre til usikkerhet i forhold til utført arbeid (”gjør jeg jobben bra nok?”). Til slutt kan det føre til en følelse av at ”det er det samme hva jeg gjør”, og motivasjonen blir deretter. Deltakelse i målsettingsprosessen vil også kunne virke motiverende for innsats, fordi en på den måten lettere vil få aksept for målene som settes. Det vil ifølge målsettingsteorien være lettere for en ansatt å akseptere et mål en har vært med å utarbeide selv, i motsetning til mål som ”tres over hodet” på en (Kaufmann og Kaufmann (2003).
Det er særlig to betingelser som fremheves av Kaufmann og Kaufmann (2003) som spesielt viktige i målsettingsteori. Den ene er målforpliktelse, som innebærer at den ansatte føler seg personlig forpliktet til å følge opp målet på egen hånd uten at overordnede skal måtte styre dette. Den andre viktige betingelsen er subjektiv mestringsevne, dvs. den ansattes opplevelse av egne ferdigheter i forhold til arbeidsoppgavene. En person med høy subjektiv mestringsevne har en tro på at egne ferdigheter er tilstrekkelige til å mestre oppgavene, og reagerer mer positivt på utfordringer og negative tilbakemeldinger enn en person med lav subjektiv mestringsevne.  En person i sistnevnte kategori vil ha en tendens til å reagere negativt under slike forhold, og ha en økt tilbøyelighet til å gi opp. I motivasjonsarbeidet er det derfor viktig for en arbeidsgiver å være klar over slike ulikheter blant de ansatte.
Medarbeidersamtaler i Norge er en videreutvikling av en evalueringsteknikk utviklet av amerikaneren Peter Drucker, som kalles ”Management by Objectives” (MbO). I Norge er MbO lite utbredt, men har altså i større grad tatt i bruk medarbeidersamtaler som et virkemiddel (Grimsø, 2006). 
Medarbeidersamtaler defineres som ”en regelmessig, organisert form for samtale mellom underordnet og nærmeste overordnet, der en diskuterer arbeidsoppgaver, resultater, arbeidsprosess og samarbeidsforhold og den underordnedes faglige og personlige utvikling” (Grimsø, 2006, s. 236). Samtalen skal foregå på begge parters premisser, og skal være fordelaktig for begge parter (Grimsø, 2006). Videre skal samtalen:

· ha et klart formål

· være godt planlagt og forberedt

· være jobbrelatert

· være fortrolig og personlig (Grimsø, 2006, s. 239).

Partene skal noen dager forveien få utdelt et skjema som skal klargjøre den ansattes oppgaver, forventninger om resultater, måling av resultater, forutsetninger for måloppnåelse, behov for faglig utvikling og ønsker om andre oppgaver eller annen type utvikling (Grimsø, 2006).
Som et ledd i medarbeidersamtaler formuleres det individuelle mål som den ansatte skal jobbe mot. Målene utarbeides i samarbeid mellom over- og underordnet. Hensikten med slike mål er bl.a. å øke den ansattes målforpliktelse, som tidligere beskrevet. Den ansatte kan selv ta beslutninger i forhold til egne arbeidsoppgaver, og får slik økt personlig ansvar for egen arbeidssituasjon. Personlig og faglig utvikling er en nærliggende gevinst, og organisasjonen vil kunne effektiviseres ved at en får utnyttet den ansattes kompetanse (Grimsø, 2006). 
Neste trinn i prosessen er iverksetting av målene. Fremdriften bør jevnlig vurderes i samarbeid med den overordnede. Ved slutten av perioden evalueres det hvorvidt målene er oppnådd, og evt. årsaker til manglende måloppnåelse. 
I målsettingsprosessen er det i følge Kaufmann og Kaufmann (2003) en balansegang mellom for vanskelige og for lette mål. For lette mål kan gå ut over effektiviteten, mens for vanskelige mål kan virke demotiverende fordi den ansatte ikke har de nødvendige ferdighetene for å kunne nå dem (se også diskusjonen ovenfor vedr. subjektiv mestringsevne). En annen fallgruve i forbindelse med utarbeidelse av målsettinger er i følge Grimsø (2006) at måloppnåelse resulterer i at nye og enda mer krevende mål settes. En selger som for eksempel har et mål om å selge for et visst beløp, kan vegre seg mot å nå dette målet fordi ”belønningen” blir at neste års salgsbudsjett settes enda høyere. Ledelsen bør kanskje heller belønne innsatsen som er gjort, og sammen med den ansatte vurdere om en økning av budsjettet er et realistisk og ansporende mål for han/henne.
Et annet problem kan være at kortsiktige mål prioriteres fremfor mer langsiktige. Videre kan kvantitative mål, som for eksempel økt salg, ofte gå på bekostning av mer kvalitative mål, som for eksempel bedre arbeidsmiljø. Grunnen til det er at de kvantitative målene er lettere å måle, og er mer synlige for omgivelsene. Ønsker om økt status og høyere lønn kan således fremme slike mål (Grimsø, 2006).
Det vil være viktig for deltakerne i målsettingsprosessen å avklare gjensidige forventninger, for senere å unngå problemet med at forventninger ikke innfris. En ansatt har kanskje forventninger om spesielle arbeidsoppgaver, men sier ikke i fra om dette. Resultatet kan bli en umotivert ansatt som settes til oppgaver han/hun i utgangspunktet ikke ønsker (Grimsø, 2006).
”Å sette mål endrer i seg selv ikke atferd” (Grimsø, 2006, s. 243). Med dette menes at det ikke har noen hensikt å utarbeide mål med tanke på at ting skal gjøres annerledes, dersom den ansatte ikke vet hvordan han/hun skal gjøre dette.

Sosial fasilitering beskrives av Kaufmann og Kaufmann (2003) som den innvirkning på atferd tilstedeværelsen av andre mennesker har på individet. Det å bli observert av andre vil virke ulikt inn på forskjellige mennesker. Det hevdes ofte at tilstedeværelse av andre virker forbedrende på individets prestasjoner (Kaufmann og Kaufmann, 2006). Forskning viser imidlertid at denne effekten kun gjelder når individet har nødvendige ferdigheter og kunnskaper for å mestre situasjonen. Har en ikke det, vil en slik situasjon heller virke hemmende på prestasjonene. Dette forklares av Kaufmann og Kaufmann (2006) som den emosjonelle aktiveringen som skjer ved tilstedeværelse av andre. 
DEL B.

Casen omhandler avisen ”Vestnytt” som går fra å være en solid hjørnesteinsbedrift i lokalmiljøet med solide opplagstall, til å oppleve tap av markedsandeler og betydelig økonomisk tap. Avisen overtas av nye eiere, og nedbemmaning gjennomføres for å kutte ned på kostnadene. Avdelingslederne sendes på ”motivasjons- og inspirasjonskurs”, og som en følge av dette innføres det medarbeidersamtaler. 
Vi møter Stig, som har vært ansatt som journalist i syv år. Da han startet hadde han det jeg ovenfor beskrev som høy subjektiv mestringsevne; han så på seg selv som en dyktig allroundjournalist, og det virker som om han var svært motivert i jobben. Stig virker som en person som lot seg inspirere av arbeidet i seg selv. I følge motivasjonsteori fremmer tilfredsstillelse av personlige behov i jobben motivasjonen. Oppgaveteksten sier ingenting om hvorvidt han har vært gitt nye utfordringer underveis, men det kan virke som om dette har vært mangelfullt. Det kan også virke som om det har skortet på belønning i form av tilbakemeldinger. Han har i løpet av de siste årene begynt å tvile på sine ferdigheter, og opplever jobben mer og mer som et slit. 
Når medarbeidersamtaler vurderes innført, er det i følge Grimsø (2006) viktig at både ledelsen og de ansatte drøfter behov og gjennomføring. Det virker utifra oppgaveteksten som om dette ikke er gjort i ”Vestnytt”, slik at mange føler dette som påtvunget og  reagerer negativt. Det sies imidlertid ingenting om Stigs opplevelse av dette.

Carl, som gjennomfører medarbeidersamtalen med Stig, informerer de ansatte i god tid.                         Det virker imidlertid ikke som om skjemaet som er beskrevet tidligere er benyttet.  

Under medarbeidersamtalen sier Stig ingenting om problemene sine til Carl ut over hvor utfordrende det er å holde seg oppdatert. Dette begrunnes med at han ikke er vant til å snakke personlig med Carl. En medarbeidersamtale skal som tidligere nevnt nettopp være en arena for å kunne være fortrolig og ta opp problemer og utfordringer på det personlige planet. I stedet for å invitere til å gi uttrykk for hva som er viktig for Stig, tar Carl tak i den forholdsvis ”overfladiske” bekymringen til Stig og serverer ham en utfordring han selv har tenkt ut om fordypning i miljøtemaet og en fast lørdagsspalte. Dette er for så vidt et individuelt mål, men målsettingsarbeidet som et ledd i en medarbeidersamtale skal som tidligere beskrevet gjøres i fellesskap. Det kan vel også diskuteres om det er begges interesser som ivaretas her. Stig, som allerede ikke føler seg kompetent nok i jobben (lav subjektiv mestringsevne), får altså som oppgave å fordype seg i et tema han finner svært komplisert. I tillegg skal han altså gjøre de faste oppgavene sine. En av årsakene til at dette ender med sykemelding og oppsigelse kan altså være at oppgaven er for vanskelig, og således virker uoverkommelig for Stig i den situasjonen han er i.
Det skorter også på oppfølgingen fra Carl underveis. Han er usikker på artiklene, men hører ingenting før Carl konfronterer han med feil i faktaopplysninger like før deadline på den tredje artikkelen. Som tidligere beskrevet er det viktig med konkrete tilbakemeldinger underveis, noe som både virker korrigerende for atferd og fremmer læring. Tilbakemeldingene har her uteblitt helt, og gjort Stig usikker. Når Carl først kommer på banen er han heller ikke videre konkret i sin tilbakemelding. Stig virker som en samvittighetsfull ansatt, og jobber til og med overtid for å vise at han var tilliten verdig. Han klarer imidlertid ikke deadline, og det hele ender med sykemelding. 
Stig utsettes også for sosial fasilitering, ved at artiklene leses av mange lesere. Det vil være nærliggende å anta at prestasjonene hans også hemmes av dette med tanke kompleksiteten i temaet, og tidspresset han utsettes for.

Jeg mener ledelsen kunne grepet inn på et mye tidligere tidspunkt, da Stig fortsatt var en motivert journalist med høy subjektiv mestringsevne. Han hadde stor tro på egne ferdigheter og ville etter alt å dømme vært bedre skikket og mer motivert til å ta imot nye utfordringer. Han hadde også etter alt å dømme reagert mer positivt på negative tilbakemeldinger. Insentiver som bonuslønn eller frynsegoder kunne kanskje også vært brukt som et motiveringstiltak, men det virker ut i fra oppgaveteksten som om Stig i større grad kunne dratt fordel av jobbmessige utfordringer.
I prosessen med medarbeidersamtalen burde Carl i større grad forberedt Stig (og de andre) med hensyn til bl.a. å avklare egne forventninger og egne behov for oppgaver eller utvikling. Han burde i mye større grad invitert til fortrolighet, og ikke minst vært opptatt av hvilke behov Stig har. Målene burde vært et resultat av et samarbeid på begges premisser. Stig ble riktignok gitt mer personlig ansvar, men det blir på et feil grunnlag når han verken har uttrykt ønske om denne oppgaven, ei heller føler at han mestrer den. 
Med tanke på den emosjonelle aktiveringen som skjer ved sosial fasilitering, burde Stig også i mye større grad blitt gitt mulighet for å tilegne seg nødvendige ferdigheter og kunnskaper om emnet. Videre burde Carl i mye større grad gitt konstruktive tilbakemeldinger underveis, for å unngå usikkerhet og motløshet hos Stig. 
Til slutt kan det nevnes at noe av ansvaret også faller på Stig selv. Han kunne nok i større grad gitt uttrykk for egne behov selv om det ikke akkurat ble lagt til rette for det. At han likevel ikke gjorde det skyldes nok etter alt å dømme det som tidligere er nevnt om Carls fremtreden, og muligens den nedbemanningssituasjonen bedriften var i. 

